Norske myndigheter vil skattlegge Bitcoins

Norske skattemyndigheter jobber med å få skattlagt den virtuelle internettpengen Bitcoins.

POPULÆRT: Nettpengen Bitcoins har blitt stadig mer populær. Trolig har også mange nordmenn verdier i den virtuelle myntenheten. Nå ser skattemyndighetene på måter å kunne skattlegge disse. Vis mer byoutline Nordnet-bloggen / LIONEL BONAVENTURE

Publisert: Oppdatert: 7. september 2013 15:24 , Publisert: 7. september 2013 15:02

- Vi følger med i utviklingen og bruken av Bitcoins, blant annet gjennom satsingen på e-handel. Vi jobber med juridiske problemstillinger knyttet til Bitcoins og skatter eller avgifter, og har også et internasjonalt samarbeid med flere andre lands skattemyndigheter på dette området, sier underdirektør Inger Johanne Stolt-Nielsen i Skattedirektoratet overfor E24.

En av Bitcoins suksessfaktorer er anonymitet. Skattemyndighetene jobber likevel for metoder å kunne skattelegge nordmenn som har verdier i denne internettvalutaen.

- Bitcoins har mange likhetstrekk med vanlige valutaer, selv om de ikke faller inn under definisjonen i valutaloven. Skatterettslig har imidlertid Bitcoins økonomiske verdier, det vil si økonomiske fordeler, som kan innvinnes eller tapes

Virtuell penge



I praksis betyr dette at gevinst og tap i Bitcoins er skattepliktig eller fradragsberettiget med 28 prosent skatt, får E24 opplyst.



Les også: App-feil gjør Bitcoin sårbar for tyverier

VIRTUELL PENGE: Bitcoins er en internettpenge som kun finnes i datamaskiner, ikke i fysisk form. Pengene brukes mellom medlemmer i systemet, og i noen få butikker som aksepterer Bitcoins som betaling. Her er en fysisk Bitcoin laget som en gimmick av software-ingeniøren Mike Caldwell, med innebygd datachip. Vis mer byoutline GEORGE FREY

Ved en skattelegging vil gevinst- og tapsberegning bli vurdert ut fra verdien av Bitcoins på tidspunktet de blir kjøpt og solgt.

Bitcoin er ingen nasjonal valuta, men en desentralisert og internasjonal internettpenge - som ikke finnes i fysiske sedler og mynter - kun som digitale «1» og «0»-er i datamaskiner.

Les også: Bitcoins erklært forbudt i Thailand

En ukjent japaner med pseudonymet Soshi Nakatomo skapte den nye valutaen i 2009.

Skaperen har uttalt at motivasjonen for prosjektet var den globale finanskrisen, og stadig fallende tiltro til det finansielle systemet.

Bitcoins skulle fjerne korrupsjonsmuligheten i pengeflyten. Isteden for å legge sin skjebne i hendene på regjeringer, sentralbanker og andre tredjeparter, skulle myntenheten styres av matematikk.

Dette er bitcoins Bitcoin er en digital «valuta», som i motsetning til konvensjonelle valutaer som kroner eller pund, ikke er utstedt eller regulert av en sentralbank eller tilsynsmyndighet. Ideen er at transaksjoner kan skje anonymt, og uten at myndighetene kan gripe inn. Pengene «utstedes» ved at et dataprogram lager nye bitcoins.

Vis mer vg-expand-down

Ikke «utstedt» av sentralbank



Deltagerne i Bitcoins-systemet genererer nemlig verdiene gjennom såkalt «mining» - eller gruvedrift om du vil. Bak hver skapte Bitcoin ligger det en kryptologisk og matematisk utfordring, som brukerne i systemet må løse for å «utstede» nye penger.

Les også: «Facebook-tvillingene» planlegger Bitcoins-fond

Ved å putte datakraft inn i systemet klarer brukerne til slutt å lage algoritmer som knekker kryptologien, og driver prosjektet sakte framover.



Da belønnes de med nye «utstedte» mynter.



Det er begrensninger i systemet i hvor mye nye penger som kan skapes. Slik hindrer man inflasjon og for hurtig vekst.



De fleste lager imidlertid ikke egne Bitcoins, men bruker penger allerede eksisterende i systemet.



Det er mulig å veksle inn ordinære penger.

Har blitt populært



Bitcoins har fått et stort oppsving i 2013.



Nordnet-blogger Richard Paulsen fortalte E24 i april at økende medieomtale internasjonalt og krisen i Sør-Europa kan ha drevet fram populariteten til fenomenet.

Les også: Internett-penger med kjempeboom

Nå ønsker altså norske skattemyndigyheter å se på mulighetene for å kreve skatt av nordmenn som har verdier i Bitcoins.



Det er usikkert hvor mange det er, men at også nordmenn har verdier i Bitcoins er helt sikkert.

Skattemyndighetene forteller da også E24 at de har noen få saker som gjelder Bitcoins til faktisk behandling.

De opplyser at Bitcoins som eies av nordmenn ved årsskiftet kan inkluderes i formueskatten, fordi de har økonomisk verdi. Gaver er ikke skattepliktige, men i visse tilfeller kan det bli aktuelt med arveavgift.